Na temelju članka 9. Zakona o pogrebničkoj djelatnosti (“Narodne novine” br. 36/15.) i članka 31. točke 4. Statuta Grada Zaboka (“Službeni glasnik Krapinsko-zagorske županije“ br. 9/13. i 16/14.), Gradsko vijeće Grada Zaboka na 32. sjednici održanoj dana 22. studenog 2016. godine donosi

**O D L U K U  
o određivanju poslova prijevoza pokojnika**

**koji se financiraju iz proračuna Grada Zaboka**

**Članak 1.**

Ovom Odlukom određuju se poslovi prijevoza pokojnika koji se financiraju iz proračuna Grada Zaboka, te način i postupak povjeravanja tih poslova fizičkim i pravnim osobama.

**Članak 2.**

Pod poslovima prijevoza pokojnika iz ove Odluke podrazumijeva se preuzimanje i prijevoz umrle osobe ili posmrtnih ostataka osobe za koju nije moguće utvrditi uzrok smrti bez obdukcije od mjesta smrti na području Grada Zaboka do nadležne patologije ili sudske medicine (u daljnjem tekstu: prijevoz pokojnika)

Prijevoz pokojnika obavlja se po nalogu mrtvozornika ili druge ovlaštene osobe.

Grad Zabok snosit će troškove preuzimanja i prijevoza umrle osobe ili posmrtnih ostataka osobe na obdukciju temeljem ispostavljenog računa pogrebnika koji obavlja prijevoz pokojnika uz uvjete:

- da se umrla osoba ili posmrtni ostaci osobe nalaze na području Grada Zaboka

- da preuzimanje i prijevoz umrle osobe ili posmrtnih ostataka osobe obavlja pogrebnik koji s Gradom Zabokom ima zaključen ugovor o obavljanju tih poslova

- da je pogrebnik uz račun priložio popratnicu za obdukciju izdanu od mrtvozornika ili druge ovlaštene osobe

- da jedinične cijene iz računa odgovaraju troškovniku usluga koji je sastavni dio ugovora o obavljanju tih poslova.

**Članak 3.**

Obavljanje poslova prijevoza pokojnika povjerava se, na temelju pisanog ugovora, pravnoj ili fizičkoj osobi upisanoj u odgovarajući registar za obavljanje pogrebničke djelatnost, a nakon provedenog natječaja.

Odluku o raspisivanju natječaja za prijevoz pokojnika donosi Gradonačelnik.

Natječaj za prijevoz pokojnika provodi povjerenstvo od 3 člana koje imenuje Gradonačelnik. Povjerenstvo izrađuje natječajnu dokumentaciju, otvara ponude i predlaže Gradonačelniku osobu kojoj će se povjeriti obavljanje poslova prijevoza pokojnika.

Natječaj za prijevoz pokojnika objavljuje se na web stranici Grada Zaboka.

Rok za dostavu ponuda je 15 dana od dana objave natječaja za prijevoz pokojnika. Ponude koje nisu podnesene u roku neće se razmatrati i neotvorene će se vratiti ponuditelju.

**Članak 4.**

Za obavljanje poslova prijevoza pokojnika ponuditelj mora dokazati da ispunjava sljedeće uvjete:

- da je upisan u odgovarajući registar za obavljanje pogrebničke djelatnosti, a što dokazuje preslikom izvatka iz registra ne starijim od 30 dana od dana objave natječaja za prijevoz pokojnika.

- da ima važeće rješenje o ispunjavanju uvjeta za obavljanje pogrebničke djelatnosti, a što dokazuje preslikom rješenja

- da nema nepodmirenih dugovanja prema Gradu Zaboku, a što dokazuje odgovarajućom potvrdom nadležnog upravnog odjela Grada Zaboka, ne starijom od 30 dana od dana objave natječaja za prijevoz pokojnika

- da je kadrovski i tehnički ekipiran na način da pozive mrtvozornika i druge ovlaštene osobe može primati tijekom 24 sata svakog dana i da može mrtvu osobu ili posmrtne ostatke osobe preuzeti najkasnije u roku od 2 sata od prijema poziva, a što dokazuje vlastoručno potpisanom izjavom.

**Članak 5.**

Nakon provedenog postupka, na prijedlog Povjerenstva, Gradonačelnik donosi odluku o izboru ponuditelja kojem će se povjeriti obavljanje poslova prijevoza pokojnika.

Obavljanje poslova prijevoza pokojnika povjerava se ponuditelju čija je ponuda najpovoljnija.

Najpovoljnijom ponudom za obavljanje poslova prijevoza pokojnika smatrat će se ponuda ponuditelja koji, uz ispunjenje svih uvjeta iz natječaja za prijevoz pokojnika, ponudi najnižu cijenu za prijevoz pokojnika.

Ugovor o povjeravanju poslova prijevoza pokojnika s izabranim ponuditeljem zaključuje Gradonačelnik najdulje na vrijeme od 4 godine.

**Članak 6.**

U slučaju da pogrebnik ne obavlja svoje poslove u skladu sa zaključenim ugovorom ili u slučaju da prestane ispunjavati uvjete za obavljanje pogrebničke djelatnosti, Grad Zabok će raskinuti ugovor o povjeravanju poslova prijevoza i prije isteka roka na koji je isti zaključen.

Ugovor se smatra raskinutim istekom roka od 30 dana od dana dostave pisane obavijesti o raskidu ugovora osobi koja obavlja poslove prijevoza pokojnika.

Istovremeno s raskidom ugovora, Gradonačelnik je dužan pokrenuti postupak natječaja za odabir nove osobe kojoj će se povjeriti obavljanje poslova prijevoza pokojnika.

**Članak 7.**

Ova Odluka stupa na snagu dan nakon objave u „Službenom glasniku Krapinsko-zagorske županije“.

**GRADSKO VIJEĆE GRADA ZABOKA**

KLASA: 363-02/16-01/06 **PREDSJEDNIK**

URBROJ: 2197/01-02-16-4 **Gradskog vijeća**

Zabok, 22. studenog 2016. **Žarko Ivančić, oec**.

DOSTAVITI:

1. Upravni odjel za komunalno gospodarstvo,

i javne potrebe, ovdje,

2. Upravni odjel za financije, ovdje,

3. Za objavu u „Službenom glasniku KZŽ“,

4. Ured državne uprave u Krapinsko-zagorskoj županiji,

Služba za zajedničke poslove,

Krapina, Magistratska 1,

5. Za zbirku akata,

6. Za prilog zapisniku,

7. Pismohrana.